
	Comisia pentru buget, finanţe şi bănci
	
	Bucureşti,        
Nr. 22/253/ 22.09.2010


Biroul Permanent

al

Camerei  Deputaţilor

Vă înaintăm, alăturat, propunerea legislativă privind modificarea şi completarea Ordonanţei Guvernului nr.92/2003 privind Codul de procedură fiscală, cu care comisia noastră a fost sesizată în fond cu adresa Biroului Permanent nr.PL.x 282 din 3 mai 2010.
	PREŞEDINTE,

Viorel ŞTEFAN


Parlamentul  României

	Comisia pentru buget, finanţe şi bănci
	
	Bucureşti,    
Nr. 22/253/22.09.2010


RAPORT

asupra propunerii legislative privind modificarea şi completarea Ordonanţei Guvernului nr.92/2003 privind Codul de procedură fiscală
Cu adresa nr.PL.x. 282 din 3 mai 2010, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea şi completarea Ordonanţei Guvernului nr.92/2003 privind Codul de procedură fiscală.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri şi punctul de vedere negativ al Guvernului.
Propunerea legislativă are ca obiect de reglementare modificarea şi completarea Ordonanţei Guvernului nr.92/2003 privind Codul de procedură fiscală, republicată, cu modificările şi completările ulterioare, astfel încât creanţele administrate de Ministerul Finanţelor Publice să se stingă prin compensare cu creanţele debitorului reprezentând sume de încasat de la buget cu titlu de subvenţii, prime ori forme de sprijin acordate şi aprobate conform legii.
În urma analizării propunerii legislative, membrii comisiei au hotărât respingerea acesteia deoarece potrivit art.116 alin.(1) din Codul de procedură fiscală “Prin compensare se sting creanţele administrate de Ministerul Finanţelor Publice cu creanţele debitorului reprezentând sume de rambursat sau de restituit de la buget, până la concurenţa celei mai mici sume, când ambele părţi dobândesc reciproc atât calitatea de creditor, cât şi pe cea de debitor, dacă legea nu prevede altfel.”
Pe de alta parte, dispoziţiile Legii nr.500/2002 privind finanţele publice, cu modificările şi completările ulterioare, consacră principiul potrivit căruia nu pot fi efectuate compensări între capitolele de venituri şi capitolele de cheltuieli ale bugetului general consolidat, iar prin propunerea legislativă se urmăreşte compensarea obligaţiilor fiscale înregistrate de către contribuabili, care reprezintă venituri bugetare, cu sumele cuvenite acestora cu titlul de subvenţii sau sprijin financiar, care reprezintă cheltuieli din punct de vedere bugetar.

Propunerea legislativă  face parte din categoria legilor ordinare, potrivit art. 76 din Constituţia României, republicată.
La lucrările comisiei au participat  33 de  deputaţi, din totalul de 35 membri ai comisiei.
Raportul comisiei a fost adoptat cu  majoritate de voturi. 
Senatul a respins propunerea legislativă, în şedinţa din data de 26 aprilie 2010, în calitate de primă Cameră sesizată.
Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii propunerii legislative privind modificarea şi completarea Ordonanţei Guvernului nr.92/2003 privind Codul de procedură fiscală, în şedinţa din data de 22 septembrie 2010, comisia propune supunerea spre dezbaterea şi adoptarea Plenului Camerei Deputaţilor a unui raport de respingere.
	PREŞEDINTE,

 Viorel ŞTEFAN
	SECRETAR,

Iuliu NOSA


Şef serviciu, Consilier parlamentar

Gica Roşu

Consilier parlamentar:
   Luminiţa Ghiorghiu    

